Meisie (15) dae lank in onbewoonde huis aangehou, verkragDie vervalle huis waar die meisie aangehou is. Foto: Verskaf ŉ 15-jarige meisie is Woensdag gered nadat sy glo vier dae lank in ŉ onbewoonde vervalle huis in Louis Trichardt, Limpopo, aangehou en herhaaldelik verkrag is. Brig. Motlafela Mojapelo, polisiewoordvoerder, het gesê die meisie is Sondagmiddag ontvoer toe sy in Kleinhansstraat geloop het. “Die verdagte het haar van agter af gegryp, haar mond toegedruk en haar na ŉ nabygeleë verlate huis gesleep waar sy vasgebind is,” het Mojapelo gesê. “Daar word verder beweer dat die man die meisie bedwelm en herhaaldelik verkrag het totdat sy Woensdagoggend deur ŉ verbyganger gevind is toe sy probeer ontsnap het.” Die slagoffer is met haar hande agter haar rug vasgebind aangetref en was vol bloed. Haar mond was toegebind en sy kon nie behoorlik loop nie. Die meisie is na ŉ nabygeleë hospitaal geneem vir behandeling. ŉ Saak van verkragting is by die Makhado-polisie aanhangig gemaak. Die polisie het ŉ beroep op die publiek gedoen om met enige inligting na vore te kom wat die polisie met hul ondersoek kan bystaan. Bel kapt. Fourie by 082 729 0378.